รัฐบาลไทย-ข่าวทำเนียบรัฐบาล-กรมการขนส่งทางบก แนะ!!! 3 ขั้นตอน ชำระภาษีรถประจำปีออนไลน์ สะดวก ไม่ต้องเดินทาง
วันอังคารที่ 18 มกราคม 2565
กรมการขนส่งทางบก แนะ!!! 3 ขั้นตอน ชําระภาษีรถประจําปีออนไลน์ สะดวก ไม่ต้องเดินทาง
ชวน!!! เจ้าของรถยนต์อายุการใช้งานเกิน 7 ปี รถจักรยานยนต์อายุการใช้งานเกิน 5 ปี นํารถเข้าตรวจสภาพกับ ตรอ. ก่อนชําระภาษีรถออนไลน์ผ่านเว็บไซต์หรือแอปพลิเคชัน DLT Vehicle Tax ได้ทันที
นางพรรณี พุ่มพันธ์ รองอธิบดีกรมการขนส่งทางบก เปิดเผยว่า การชําระภาษีรถประจําปีถือเป็นหน้าที่ของเจ้าของรถที่ต้องดําเนินการเป็นประจําทุกปี ซึ่งหากรถยนต์ที่ใช้อยู่นั้นยังมีอายุการใช้งานไม่เกิน 7 ปี หรือรถจักรยานยนต์มีอายุการใช้งานไม่เกิน 5 ปี เจ้าของรถสามารถชําระภาษีรถประจําปีผ่านระบบออนไลน์ของกรมการขนส่งทางบกได้ทันที และในปัจจุบันรถยนต์หรือรถจักรยานยนต์ที่มีอายุใช้งานนานกว่านั้น สามารถยื่นชําระผ่านช่องทางออนไลน์ได้แล้วเช่นกัน เพียงแต่ต้องผ่านการตรวจสภาพรถจากสถานตรวจสภาพรถ (ตรอ.) ก่อน จึงจะสามารถชําระภาษีรถประจําปีออนไลน์ ได้ทั้งที่เว็บไซต์ https://eservice.dlt.go.th/ และแอปพลิเคชัน DLT Vehicle Tax ดังนั้น เพื่อให้เจ้าของรถมีความพร้อมและสามารถดําเนินการชําระภาษีรถประจําปีล่วงหน้าได้อย่างง่ายดาย กรมการขนส่งทางบกจึงแนะนําขั้นตอนการชําระภาษีรถประจําปีออนไลน์ 3 ขั้นตอน ดังนี้
ขั้นตอนที่หนึ่ง ตรวจสอบวันครบอายุภาษีรถประจําปี เพื่อวางแผนการชําระภาษีรถประจําปีล่วงหน้า โดยปกติวันครบอายุภาษีรถจะตรงกับวันที่และเดือนในการจดทะเบียนรถครั้งแรก ซึ่งสามารถตรวจสอบได้จากคู่มือรถ หรือเครื่องหมายการเสียภาษี หรือตรวจสอบที่เว็บไซต์ https://eservice.dlt.go.th/ ที่เมนู สอบถามข้อมูลค่าภาษีรถประจําปี ปรากฏข้อมูลทั้งวันครบอายุภาษีรถ อัตราค่าภาษีที่ต้องชําระ และหากเป็นรถที่เข้าข่ายต้องนําไปตรวจสภาพรถก่อนระบบจะแจ้งให้เจ้าของทราบด้วย ซึ่งเมื่อทราบวันครบกําหนดแล้ว สามารถวางแผนชําระภาษีรถประจําปีล่วงหน้าได้ 90 วัน ก่อนวันครบกําหนดชําระภาษี
ขั้นตอนที่สอง เตรียมเอกสารหลักฐาน ประกอบด้วย คู่มือรถฉบับจริง หรือ สําเนา, หลักฐานการทําประกันภัยตามกฎหมายว่าด้วยการคุ้มครองผู้ประสบภัยจากรถ และหากเป็นรถที่เข้าข่ายต้องตรวจสภาพ เช่น รถยนต์ที่มีอายุการใช้งานเกิน 7 ปี รถจักรยานยนต์ที่มีอายุการใช้งานเกิน 5 ปี ให้นําเข้าตรวจกับสถานตรวจสภาพรถก่อน
ขั้นตอนที่สาม ชําระภาษีรถประจําปีออนไลน์ ที่เว็บไซต์ https://eservice.dlt.go.th และแอปพลิเคชัน DLT Vehicle Tax ทั้งนี้ ตามปกติแล้วการชําระภาษีรถประจําปี สามารถติดต่อด้วยตนเองได้ที่สํานักงานขนส่งทุกแห่งแต่ด้วยสถานการณ์ปัจจุบันที่มีการระบาดของโควิด-19 กรมการขนส่งทางบกจึงแนะนําให้ชําระภาษีรถประจําปีผ่านช่องทางออนไลน์ กรณีชําระภาษีรถประจําปีผ่านเว็บไซต์ เมื่อดําเนินการเรียบร้อยแล้ว รอรับเครื่องหมายการเสียภาษีและใบเสร็จรับเงินทางไปรษณีย์ ภายใน 5 วันทําการ นับจากวันชําระเงิน ส่วนการชําระภาษีรถประจําปีผ่านแอปพลิเคชัน DLT Vehicle Tax สามารถเลือกช่องทางรับเครื่องหมายการเสียภาษีทางไปรษณีย์ภายใน 5 วันทําการ หรือสําหรับผู้ที่อาศัยในกรุงเทพมหานคร สามารถเลือกพิมพ์เครื่องหมายการเสียภาษีได้ด้วยตนเองที่ตู้ Kiosk ที่ติดตั้งในสํานักงานขนส่งกรุงเทพมหานครได้อีกหนึ่งช่องทาง
รองอธิบดีกรมการขนส่งทางบก กล่าวเพิ่มเติมว่า ในส่วนของรถที่ใช้ก๊าซธรรมชาติทุกชนิดเป็นเชื้อเพลิง รถโดยสารสาธารณะ และรถที่จดทะเบียนตามพระราชบัญญัติการขนส่ง พ.ศ. 2522 หรือรถที่ถูกระงับทะเบียนเนื่องจากค้างชําระภาษีประจําปี ติดต่อกันครบ 3 ปี ให้ติดต่อสํานักงานขนส่งเพื่อดําเนินการชําระภาษีรถประจําปี ทั้งนี้ กรมการขนส่งทางบกยังคงเดินหน้าพัฒนาการให้บริการประชาชนในทุกๆ ด้านอย่างต่อเนื่อง ด้วยการใช้เทคโนโลยีที่ทันสมัย การพัฒนาระบบออนไลน์ที่รองรับความต้องการและไลฟ์สไตล์ของคนในปัจจุบัน เพื่ออํานวยความสะดวกให้ประชาชนมากที่สุด